b'\n_START_ARTICLE_\nSpomenka Hribar\n_START_SECTION_\nDejavnosti\n_START_PARAGRAPH_\nPrelomni dogodek v njenem intelektualnem (in politi\xc4\x8dnem) smislu je njen esej Krivda in greh, v katerem je na podlagi intervjuja, ki ga je Edvard Kocbek dal Borisu Pahorju (objavljen v tr\xc5\xbea\xc5\xa1ki reviji Zaliv, ponatisnjen pa je bil v Na\xc5\xa1ih razgledih 9. maja 1975), problematizirala ravnanje revolucije med vojno in po njej, posebej povojne likvidacije iz Avstrije vrnjenih kolaborantov z okupatorji med vojno in civilistov. Zaradi njenega eseja je bil\xc2\xa0Kocbekov zbornik\xc2\xa0ve\xc4\x8d kot dve leti v\xc2\xa0\xc2\xbbbunkerju\xc2\xab\xc2\xa0in je lahko iz\xc5\xa1el \xc5\xa1ele l. 1987. Esej je vzbudil veliko nasprotovanje takratne oblasti, zaradi njega je bila tudi izklju\xc4\x8dena iz Zveze komunistov. V eseju je namre\xc4\x8d zahtevala pietetno obravnavo vseh mrtvih, tudi po vojni likvidiranih domobrancev in drugih kolaborantov ter civilistov, postavitev skupnega spomenika vsem vojnim in povojnim \xc5\xbertvam (oliki obeliska z napisom:\xc2\xa0\xc2\xbbUmrli za domovino\xc2\xab). V slovenski politi\xc4\x8dni in dru\xc5\xbebeni prostor je zasadila idejo narodne sprave, saj je nesmisel, da se \xc5\xa1e naprej obna\xc5\xa1amo po na\xc4\x8delu\xc2\xa0\xc2\xbbKdor ni z nami, je proti nam!\xc2\xab\xc2\xa0- in s tem \xc5\xa1e kar nadaljujemo medsebojno sovra\xc5\xa1tvo iz II. svetovne vojne._NEWLINE_Bila je med pobudniki ustanovitve Nove revije in od leta 1988 do 1990 njena odgovorna urednica._NEWLINE_Prav tako je bila med pobudniki ustanovitve in aktivna \xc4\x8dlanica\xc2\xa0Odbora za varstvo \xc4\x8dlovekovih pravic, ki je nastal ob aretaciji Janeza Jan\xc5\xa1e oziroma \xc4\x8detverice, sojene pred voja\xc5\xa1kim sodi\xc5\xa1\xc4\x8dem v Ljubljani._NEWLINE_Na prvih (demokrati\xc4\x8dnih) volitvah je bila izvoljena na listi Slovenske demokrati\xc4\x8dne zveze in bila vodja njenega poslanskega kluba. Aktivno je sodelovala pri slovenskih osamosvojitvenih dejanjih. Na naslednjih volitvah, 1992 ni ve\xc4\x8d kandidirala za poslanko ter tako zapustila podro\xc4\x8dje neposredne prakti\xc4\x8dne politike._NEWLINE_Ker se je po prvih volitvah, posebej pa po osamosvojitvi, potencirano uveljavljala desnica z vse ve\xc4\x8djimi zahtevami po rehabilitaciji medvojne kolaboracije desnice, je takratno stanje duha in politi\xc4\x8dna razmerja problematizirala v \xc4\x8dlanku Zaustaviti desnico, zaradi katerega jo desnica \xc5\xa1teje med (komunisti\xc4\x8dno) levico, kar ne ustreza resnici, saj problematizira tako levico kot desnico, njuno sporno ravnanje med vojno in danes._NEWLINE_Za svoje zasluge jo je predsednik RS odlikoval z najvi\xc5\xa1jim dr\xc5\xbeavnim odlikovanjem (\xc2\xbbzlati red za zasluge R Slovenije\xc2\xab). Prejela je tudi priznanje SEEMO; leta 2014 pa priznanje\xc2\xa0\xc2\xbbdr\xc5\xbeavljan/ka Evrope\xc2\xab._NEWLINE_Zdaj je upokojenka, stanujo\xc4\x8da v Tomi\xc5\xa1lju pri Igu. Ogla\xc5\xa1a se v revijah in dnevnem \xc4\x8dasopisu s \xc4\x8dlanki in analizami pojavov, za katere meni, da \xc5\xa1kodijo dru\xc5\xbebeni skupnosti in jemljejo prepotrebne energije za dana\xc5\xa1nje probleme in za utiranje poti v prihodnost nacije.'